Allegro (tarkvara)

Allegro on videomängude arenduseks loodud teek. Selle põhiline funktsioon on toetada algeliste 2D-graafikate loomist, 3D-graafikaid, piltide redigeerimist, teksti ja heli väljastamist, andmete sisestust ja taimereid (kaasa arvatud lisad maatriksi aritmeetika jaoks), Unicode stringe ning failide avamist ja muutmist. Allegro on kirjutatud programmeerimiskeeles C ning põhiliselt kasutatakse seda keeltes C, C++ või Objective-C, kuid sellel on olemas ka rakendusliides keeltele Python, Lua, Java, Lisp, jt. Lisaks on Allegrol mahukas dokumentatsioon koos mitmete näidetega. Allegro kõige uuem versioon, Allegro 5, toetab Windows, Unix/Linux, MacOS ja iOS süsteeme ning alates versioonist 5.1 ka Android süsteeme. Praegune arendamisel olev versioon, Allegro 5, lisab võrreldes vanemate versioonidega juurde kasutajasõbralikuma rakendusliidese, riistvaralise kiirendamise (mitte segadusse ajada ülekiirendamisega) läbi graafikakaartide, mis toetavad 3D-kujutiste loomist, algelise graafilise joonistusvõimaluse, kasutades OpenGL’i või Direct3D-d, heli salvestamise, erinevate kirjastiilide sisselaadimise ja joonistamise, videote mängimise, jpm. Allegro 4 oli edasiarendus 1997. aasta Allegro 3-st ja 1996. aastal välja tulnud Allegro 2-st. See kasutas kompileerimiseks DJGPP. Selle esimene versioon tuli välja aastal 2001 ning selle praegune versioon, 4.4.2, tuli välja 2011. aasta mais. Põhilised arendused kuni Allegro 4-ni olid erinevate pildifailide ja muusikafailide formaatide ning programmeerimiskeelte toetus läbi rakendusliideste. Samuti on sellel võimalus kasutada OpenGL-i läbi AllegroGL arendusteegi, mis tegeleb OpenGL ja Allegro vaheliste käskudega, ilma et peaks ise neid manuaalselt tegema. See oli kaasa pakitud versiooniga 4.4, ning alates versioonist 4.9 integreeriti OpenGL toetus otse Allegrosse. Allegro 4 on esimene kasutatav stabiilne versioon Allegrost, mis toetab erinevaid platvorme. Versioon 4.4 toetab operatsioonisüsteeme Windows, macOS, BeOS, ning mitmeid Unix-laadsete süsteeme. Versioon 4.2 toetab lisaks operatsioonisüsteeme Windows (Borland), QNX ja DOS. Allegro saab teostada järgnevaid graafilisi funktsioone: Vektorite joonistamine: pikslid, jooned, ristkülikud, kolmnurgad, ringid, ellipsid, kaared, Bézier’i kõverad. Kujundi täitmine koos mustriga või ilma selleta: hulknurgad: lameda tooniga, Gouraud (Gouraud shading), tekstuuriga ja läbipaistvad. Pildifailid: pildi pööramine, venitamine, resolutsiooni vähendamine, läbipaistva värvi kombineerimine taustavärviga, Gouraud varjutuse kasutamine; toetab teegisiseselt BMP, LBM, PCX ja TGA formaadis faile (teistel formaatidel toetus läbi teegi lisade). Värvid: värvipaleti muutmine (lugemine, kirjutamine, ümbermuutmine); värvivormingu muutmine: RGB <-> HSV (lühend Hue, Saturation, Value, ehk värvi toon, küllastus ja väärtus). Tekst: toetus erinevate tekstikodeeringute ja ümbermuutmise jaoks, vaikeväärtus on UTF-8; tekstifontide toetus, värvimine, asetamine. Muud funktsioonid: otse ekraanile joonistamine; piltide ümberliigutamine algasukohast; animatsioonifunktsioonid FLI/FLC formaadile. Harbour, Jonathan (2004). Game Programming All in One, Second Edition. Course Technology PTR. ISBN 1-59200-383-4. "List Allegro teekidest (vaadatud 26.11.2018)". "Allegro dokumentatsiooni allalaadimislehekülg (vaadatud 26.11.2018)". "Allegro lühitutvustus (vaadatud 26.11.2018)". "Allegro funktsioonide lühitutvustus (vaadatud 26.11.2018)". "Allegro kuni 4.4.2 uuenduste ajalugu (vaadatud 26.11.2018)". "AllegroGL veebilehekülg (vaadatud 26.11.2018)". "Allegro dokumentatsiooni veebileht (vaadatud 26.11.2018)". "Allegro FLI/FLC funktsioonid (vaadatud 26.11.2018)".